### Beslutningstema

Økonomiudvalget orienteres om borgerrådgiverens beretning for 2024, hvorefter den sendes til orientering i Kommunalbestyrelsen.

### Historik

I henhold til § 6 i vedtægten for Tønder Kommunes borgerrådgiver, afgiver borgerrådgiveren en årlig beretning til Økonomiudvalget, som efterfølgende sendes til Kommunalbestyrelsen til orientering.

### Sagsfremstilling

Det fremgår af vedtægten, at borgerrådgiveren i sin beretning redegør for sin virksomhed og påpeger eventuelle forhold, som ikke er tilfredsstillende i kommunens sagsbehandling og betjening. Beskrivelsen af sådanne forhold ledsages af konkrete anbefalinger fra borgerrådgiveren.

I  beretningen kaster borgerrådgiveren et tilbageblik på de 12 måneder siden sidste beretning, der bar præg af at være en "overgangsberetning" mellem den forudgående og den nuværende borgerrådgiver.

Der er i alt registreret 77 henvendelser til borgerrådgiveren i Tønder Kommune i perioden. Af dem kan de 20 betegnes som klagerelaterede henvendelser. Ellers er det behovet for vejledning om lovgivning og vejvisning, samt støtte i kontakten med kommunen, der fylder mest blandt borgerhenvendelserne.

Henvendelserne er opgjort for hvert direktørområde, og hvor relevant er borgerrådgiveren også kommet med en anbefaling til fokuspunkter i forhold til mulig forbedring af sagsbehandlingen og borgerbetjeningen.

De to anbefalinger er:

1. Fokus på øget skriftlighed.
2. Løbende opdatering og kommunikation i sagsbehandlingen.

Borgerrådgiveren har løbende dialog om karakteren af de indkomne henvendelser med de berørte afdelinger, ligesom borgerrådgiveren også fremadrettet vil anvende anbefalingerne som afsæt for en konstruktiv dialog med forvaltningen, med fokus på udvikling og læring.

Til sammenligning kan det oplyses, at der i årene 2022 og 2023, hvor borgerrådgiverfunktionen ikke har været vakant i perioden, er registreret henholdsvis 71 og 85 henvendelser til den daværende borgerrådgiver.

### Lovgrundlag

Vedtægt for Tønder Kommunes borgerrådgiver.

### Indstilling Borgerrådgiveren indstiller,

at beretningen tages til efterretning, og

at indstillingen videresendes til Kommunalbestyrelsen.

**Beslutning fra Økonomiudvalget, den 23. april 2025, pkt. 3:**

Taget til efterretning og videresendt til Kommunalbestyrelsen.

Bertram Møller deltog ikke i mødet.

### Beslutning

Indstillingen godkendt.